Uitbreking van bek-en-klouseer in KZN(Argieffoto) Die departement van landbou, grondhervorming en landelike ontwikkeling het Vrydag ’n uitbreking van bek-en-klouseer onder vee in Mtubatuba in KwaZulu-Natal aangekondig. Die departement het nou sekere gebiede in dié provinsie aangewys waar geen vee of wild tot verdere kennisgewing geskuif of vervoer mag word nie. Reggie Ngcobo, departementele woordvoerder, sê die departement het Woensdag monsters ingesamel nadat plaaslike veeartsenykundige amptenare verdagte letsels op ’n trop beeste opgemerk het. Die diagnose van bek-en-klouseer is Donderdag deur die Onderstepoort Veeartsenykundige Instituut se laboratorium bevestig. ’n Span amptenare van die KwaZulu-Natalse departement van landbou, grondhervorming en landelike ontwikkeling stel nou verdere ondersoek in om die omvang van die uitbreking te bepaal. Ngcobo sê geen spleethoewige diere, waaronder vee en wild, in die distriksmunisipaliteite van King Cetshwayo en Umkhanyakude, asook die plaaslike munisipaliteite van Nongoma, Ulundi en Pongola mag intussen geskuif of vervoer word nie, hetsy tussen (inwaarts en uitwaarts) of binne die onderskeie gebiede. Dié besluit is geneem in ’n poging om die verdere verspreiding van die siekte te voorkom terwyl die omvang van die uitbreking bepaal word. Die besluit sal binne die volgende twee weke hersien word. Die departement het ook boere in die noordelike streek van KwaZulu-Natal wat buite die tydelike stilstandgebied boer, gewaarsku om geen nuwe diere in hul kuddes toe te laat nie en die vervoer van hul kuddes na ander plase te beperk. Ngcobo sê voorts enige vermeende geval van bek-en-klouseer moet dadelik by die plaaslike staatsveearts aangemeld word.